1999R2771 — LT — 06.10.2007 — 015.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:









▼B

KOMISIJOS REGLAMENTAS (EB) Nr. 2771/1999

1999 m. gruodžio 16 d.

nustatantis išsamias Tarybos reglamento (EB) Nr. 1255/1999 taikymo taisykles dėl intervencijos sviesto ir grietinėlės rinkoje







EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo ( 1 ), ypač į jo 10 ir 40 straipsnius, kadangi: (1) Tarybos reglamentas (EEB) Nr. 804/68 ( 2 ) su paskutiniais pakeitimais, padarytais Reglamentu (EB) Nr. 1587/96 ( 3 ), kaip ir, inter alia, Tarybos reglamentas (EEB) Nr. 777/87 ( 4 ) su paskutiniais pakeitimais, padarytais Reglamentu (EEB) Nr.1634/91 ( 5 ), dėl sviestui ir nugriebto pieno milteliams taikomos intervencijos tvarkos buvo pakeisti Reglamentu (EB) Nr. 1255/1999. Atsižvelgiant į šią naują tvarką ir įgytą patirtį, reikėtų pakeisti ir, jei reikia, supaprastinti išsamias taisykles, reglamentuojančias intervenciją sviesto ir grietinėlės rinkoje. Todėl dėl aiškumo įvairius intervencijos aspektus reglamentuojantiems konkretiems reglamentams, būtent Komisijos reglamentams (EEB) Nr. 2315/76 ( 6 ) su paskutiniais pakeitimais, padarytais Reglamentu (EB) Nr. 1824/97 ( 7 ), (EEB) Nr. 1547/87 ( 8 ) su paskutiniais pakeitimais, padarytais Reglamentu (EB) Nr. 1802/95 ( 9 ), (EEB) Nr. 1589/87 ( 10 ) su paskutiniais pakeitimais, padarytais Reglamentu (EB) Nr. 124/1999 ( 11 ), ir (EB) Nr. 454/95 ( 12 ) su paskutiniais pakeitimais, padarytais Reglamentu (EB) Nr. 390/1999 ( 13 ), reikėtų suteikti naują formą. (2) Reglamento (EB) Nr. 1255/1999 6 straipsnio 1 dalyje yra nustatyti kriterijai, kuriais vadovaudamosi intervencinės agentūros konkurso tvarka superka sviestą ir sustabdo jo supirkimą. Pirma, yra būtina nurodyti atvejus, kada konkrečioje valstybėje narėje turi prasidėti supirkimas ir kada jis turi būti sustabdytas, ir antra, nustatyti reprezentatyvųjį laikotarpį, kada turi būti registruojamas sviesto rinkos kainų lygio santykis su intervencine kaina. Tam tikslui turėtų būti apibrėžta „sviesto rinkos kaina“ ir nustatyta tvarka šioms kainoms registruoti nacionaliniu lygiu. Praktiniais sumetimais Belgijos-Liuksemburgo ekonominė sąjunga turėtų būti laikoma viena valstybe nare. (3) Intervencinės agentūros gali supirkti tik Reglamento (EB) Nr. 1255/1999 6 straipsnio reikalavimus ir nustatytinas kokybės bei pateikimo sąlygas atitinkantį sviestą. Be to, turi būti nurodyti analizės metodai ir išsamios kokybės kontrolę reglamentuojančios taisyklės, o jeigu tai yra būtina dėl susidariusios padėties – turi būti numatyta tikrinti sviesto radioaktyvumą, kurio maksimalūs lygiai, prireikus, turi būti nustatyti Bendrijos teisės aktuose. Tačiau valstybėms narėms turėtų būti leidžiama pačioms patvirtinti savikontrolės sistemą tam tikromis sąlygomis. Praktiniais sumetimais, kai tarp skelbiamų konkursų intervalai yra ilgesni kaip 21 diena, intervencijai siūlomo sviesto pagaminimo laikotarpį turėtų būti galima pratęsti. (4) Norint užtikrinti, kad intervencinės priemonės veiktų sklandžiai, būtina nurodyti gaminančių įmonių patvirtinimo ir jų atitikimo tikrinimo sąlygas. Siekiant užtikrinti minėtų priemonių veiksmingumą, reikėtų numatyti veiksmus, taikytinus tada, kai šių sąlygų nesilaikoma. Kadangi sviestą gali supirkti ir tos valstybės narės intervencinė agentūra, kurios teritorijoje šis sviestas nebuvo pagamintas, tokiais atvejais superkančiajai intervencinei agentūrai turėtų būti suteikta galimybė įsitikinti, kad yra laikomasi minėto produkto kokybės ir jo pateikimo sąlygų. (5) Reglamente (EB) Nr. 1255/1999 numatyta, kad supirkimas būtų vykdomas konkurso tvarka pateikiant paraiškas. Norint užtikrinti, kad visoms Bendrijos suinteresuotoms šalims būtų taikomos vienodos sąlygos, konkursai turi būti skelbiami Europos Bendrijų oficialiajame leidinyje. Turi būti nustatytos konkurso detalės, ypač minimalus kiekis, pateikimo terminai ir maksimali supirkimo kaina. Siekiant užtikrinti, kad paduodant paraiškas ir pristačius į saugyklas sviestą būtų laikomasi sviesto kokybės ir pateikimo reikalavimų, turėtų būti reikalaujama, kad dėl paminėtų dalykų pareiškėjai kartu su paraiška pateiktų raštišką įsipareigojimą. Be to, su paraiškomis turėtų būti pateikiamas užstatas, garantuojantis, kad ir pasibaigus paraiškų pateikimo terminui pareiškėjas neatsiims paraiškos ir sviestas bus pristatytas per nustatytiną laiką. (6) Sviesto kokybė ir supirkimo sąlygos turėtų būti garantuojamos įvairiuose saugojimo etapuose atliekant patikrinimus. Reikalavimų nesilaikymas neturėtų būti papildoma našta Bendrijos biudžetui. Todėl turėtų būti numatyta, kad veiklos vykdytojas turėtų atsiimti nestandartinį sviestą ir privalėtų pats padengti saugojimo išlaidas. (7) Siekiant, kad saugojamos atsargos būtų tinkamai valdomos, turėtų būti nustatyti valstybių narių įsipareigojimai, numatytas didžiausias atstumas iki saugojimo vietos bei numatyta, kaip padengti išlaidas, kai šis atstumas viršija nustatytąjį, ir reikalaujama, kad atsargos būtų lengvai pasiekiamos, kad partijas būtų galima atpažinti, ir saugojamas sviestas būtų apdraustas nuo galimos rizikos. Norint užtikrinti vienodą patikrinimų dažnumą ir atitinkamą lygį, būtina nurodyti nacionalinių institucijų atliekamų saugojimo patalpų tikrinimų pobūdį ir patikrinimų skaičių. (8) Siekiant, kad intervencinės atsargos būtų tinkamai valdomos, sviestas turėtų būti parduodamas vos tik atsiradus pardavimo rinkai. Norint užtikrinti vienodas galimybes įsigyti parduodamą sviestą, visoms suinteresuotoms šalims turėtų būti suteikta galimybė jo nusipirkti. Kad nebūtų destabilizuota rinka, pardavimo kaina turėtų būti nustatoma atsižvelgiant į padėtį rinkoje. Turėtų būti nustatytos pardavimo sąlygos, ypač dėl sviesto perėmimo ir atsiskaitymo terminų, įskaitant sutarties įvykdymo garantijos pateikimą. Kad atsargas būtų galima kontroliuoti, valstybės narės Komisijai turėtų perduoti informaciją apie parduoto sviesto kiekius. (9) Reglamento (EB) Nr. 1255/1999 6 straipsnio 3 dalyje numatyta pagalba privačiam sviesto ir grietinėlės saugojimui. Siekiant užtikrinti, kad taikomas priemones būtų galima tinkamai kontroliuoti, turėtų būti numatyta sudaryti sutartį ir su saugojimo sąlygomis susijusių specifikacijų rinkinį. Dėl tos pačios priežasties dar reikėtų nustatyti išsamias taisykles, reglamentuojančias dokumentų, buhalterijos tvarkymą ir tikrinimo dažnumą bei kontrolės procedūras, ypač atsižvelgiant į 6 straipsnio 3 dalyje nustatytus reikalavimus. Siekiant palengvinti pagal privataus saugojimo sutartis saugojamų produktų buvimo saugykloje patikrinimą, turėtų būti numatyta nuostata išvežti juos iš saugyklų partijomis, išskyrus atvejus, kai konkreti valstybė narė leidžia išvežti mažesniais kiekiais. (10) Siekiant užtikrinti tinkamą privataus saugojimo sistemos valdymą, atsižvelgiant į saugojimo laikotarpį, kasmet reikia nustatyti pagalbos dydį, įvežimo į saugyklas datą ir datas, kada saugotojai iš saugyklų gali išvežti visus sutartyse numatytus kiekius arba jų dalį. Paminėtos datos, saugojimo laikotarpiai ir pagalbos dydžiai gali būti keičiami atsižvelgiant į padėtį rinkoje. (11) Grietinėlės saugojimui suteikiant pagalbą, atsižvelgiant į produkto vertę ir dėl praktinių priežasčių, minėtoji pagalba turėtų būti nustatoma (perskaičiuojant) sviesto ekvivalentu ir atsižvelgiant į riebumą. Be to, šiuo atveju yra pateisinamas reikalavimas sistemingai tikrinti riebalų kiekį. Todėl turėtų būti reikalaujama, kad saugotojai įsipareigotų laikytis iš anksto visam saugojimo laikotarpiui nustatyto minimalaus riebalų kiekio. Patirtis parodė, kad kartais yra pageidautina palengvinti administravimo naštą numatant patikrinimus imant mėginius. Tačiau dėl to, kad neįmanoma tiksliai nustatyti sušaldytos grietinėlės riebalų kiekio, jei anksčiau nurodyto įsipareigojimo nesilaikoma, partijoms, į saugyklą atvežtoms po paskutiniojo patenkinamo patikrinimo, pagalba neturėtų būti suteikiama. (12) Reglamento (EB) Nr. 1255/1999 6 straipsnio 3 dalies trečioje pastraipoje numatyta, kad pagalbos suma gali būti padidinta, jei tai sąlygoja rinkos pokyčiai. Todėl reikėtų nustatyti šį derinimą nulemiančias sąlygas ir jų taikymo sritį. (13) Kadangi Reglamente (EB) Nr. 1255/1999 nustatyta intervencinė kaina yra taikoma nuo 2000 m. liepos 1 d., dėl aiškumo turėtų būti nurodyta nuo šio reglamento įsigaliojimo dienos iki 2000 m. birželio 30 d. taikytina intervencinė kaina. (14) Šiame reglamente numatytos priemonės atitinka Pieno ir pieno produktų vadybos komiteto nuomonę, kadangi: PRIĖMĖ ŠĮ REGLAMENTĄ:







I SKYRIUS

Taikymo sritis

1 straipsnis

1. Šis reglamentas nustato išsamias Reglamento (EB) Nr. 1255/1999 6 straipsnyje pieno ir pieno produktams numatytų intervencinių priemonių taikymo taisykles.

2. Šiame reglamente Belgijos-Liuksemburgo ekonominė sąjunga laikoma viena valstybe nare.







II SKYRIUS

Viešasis saugojimas







I SKIRSNIS

Sviesto supirkimo sąlygos

▼M6

2 straipsnis

1. Komisijai, remiantis 8 straipsnio 4 dalimi, pastebėjus, kad vienoje ar daugiau valstybių narių dvi savaites iš eilės rinkos kaina sudaro mažiau kaip 92 % intervencinės kainos, ji, kaip numatyta Reglamento (EB) Nr. 1255/1999 6 straipsnio 1 dalies pirmojoje pastraipoje, toje valstybėje narėje (valstybėse narėse) pradeda supirkti intervencijai siūlomą sviestą laikotarpiu nuo kovo 1 d. iki rugpjūčio 31 d. mokėdama 90 % intervencinės kainos.

▼M12

Intervencinė kaina, kuri turi naudojama supirkimo kainai apskaičiuoti, yra ta intervencinė kaina, kuri galioja sviesto pagaminimo dieną.

▼M6

2. Komisijai, remiantis 8 straipsnio 4 dalimi, pastebėjus, kad vienoje ar daugiau valstybių narių dvi savaites iš eilės rinkos kaina sudaro lygiai 92 % arba daugiau kaip 92 % intervencinės kainos, ji supirkimą sustabdo.

▼B

3 straipsnis

Intervencinės agentūros superka tik Reglamento (EB) Nr. 1255/1999 6 straipsnio 2 dalies pirmos pastraipos ir šio reglamento 4 straipsnio nuostatas atitinkantį sviestą.

4 straipsnis

1. ►M3 Kompetentingos institucijos, taikydamos I priede aprašytus metodus ir remdamosi mėginiais, paimtais laikantis IV priede nustatytų taisyklių, patikrina sviesto kokybę ◄ . Tačiau Komisijai sutikus, valstybės narės gali sukurti savikontrolės sistemą, kai, joms pačioms prižiūrint, patvirtintose įmonėse tikrinamas atitikimas tam tikriems kokybės reikalavimams.

2. Svieste esančio radioaktyvumo lygis neturi viršyti didžiausių Bendrijos taisyklėse nustatytų leistinų lygių, jei tokie yra.

Produkto radioaktyvaus užterštumo lygis kontroliuojamas tik tada, kai tai yra būtina dėl susidariusios padėties ir tik atitinkamai nustatytą laiką. Prireikus patikrinimų trukmė ir apimtis nustatomi Reglamento (EB) Nr. 1255/1999 42 straipsnyje nustatyta tvarka.

▼M6

3. Sviestas turi būti pagamintas ne anksčiau kaip prieš 23 dienas iki tos dienos, kai intervencinė agentūra gavo pardavimo pasiūlymą.

▼B

4. Mažiausias siūlytinas kiekis yra 10 tonų. Valstybės narės gali reikalauti, kad sviestas nebūtų siūlomas tonos dalimis.

5. Sviestas pakuojamas ir pristatomas luitais, kurių grynasis svoris – ne mažiau kaip 25 kilogramai.

6. Pakavimo medžiaga turi būti nauja ir pakankamai stipri, kad sviestas vežant, saugojant ir išvežant iš saugyklų būtų gerai apsaugotas. Ant pakuotės nurodoma bent jau tokia informacija, prireikus užkoduota:

a) patvirtinimo numeris, pagal kurį identifikuojama gamykla, ir produktą pagaminusi valstybė narė;

b) pagaminimo data;

c) pristatymo į saugyklas data;

d) produkcijos partijos ir pakuotės numeriai; pakuotės numeris gali būti pakeistas ant padėklo nurodytu padėklo numeriu;

e) žodžiai „grietinėlė“, jei sviesto plazmos pH yra atitinkamas;

f) pateikiama V priede nurodyta nacionalinė kokybės klasė, jei to reikalauja produktą pagaminusi valstybė narė.

Valstybės narės gali nereikalauti ant pakuotės nurodyti pristatymo į saugyklą datą, jei saugyklos valdytojas įsipareigoja pildyti žurnalą, kuriame įvežimo dieną įrašo antroje pastraipoje paminėtą informaciją.

5 straipsnis

1. Reglamento (EB) Nr. 1255/1999 6 straipsnio 2 dalyje paminėtos įmonės patvirtinamos tik tada, kai jos:

▼M14

a) yra patvirtintos laikantis Europos Parlamento ir Tarybos reglamento (EB) Nr. 853/2004 ( 14 ) 4 straipsnio nuostatų ir turi tinkamą techninę įrangą;

▼B

b) įsipareigoja kiekvienos valstybės narės kompetentingos agentūros nustatyta forma nuolat daryti įrašus apie žaliavų kilmę, pagaminto sviesto kiekius ir kiekvienos intervenciniam supirkimui skirtos produkcijos partiją, ženklinimą ir išvežimo datas;

c) sutinka oficialiai kontrolei pateikti jų pagamintą sviestą ir atitinkamais atvejais laikosi V priede nustatytos nacionalinės kokybės klasės reikalavimų;

d) įsipareigoja ne vėliau kaip prieš dvi darbo dienas už kontrolę atsakingai kompetentingai agentūrai pranešti apie savo ketinimą intervenciniam supirkimui pateikti sviestą. Tačiau valstybė narė gali nustatyti trumpesnį laikotarpį.

2. Kad šio reglamento būtų laikomasi, kompetentingos agentūros, laikydamosi konkrečios įmonės sviesto, kuriam taikomos intervencinės priemonės, gamybos grafiko, iš anksto neįspėjusios atlieka patikrinimus vietoje.

Jos atlieka ne mažiau kaip:

a) vieną per 28 dienas intervencijai skirtos produkcijos patikrinimą ne mažiau kaip kartą per šešis mėnesius patikrinant 1 dalies b punkte nurodytus įrašus;

b) vieną patikrinimą per šešis mėnesius, kad įsitikintų, kaip laikomasi kitų 1 dalyje nurodytų patvirtinimo sąlygų.

3. Jei nebesilaikoma 1 dalies a punkte nurodytų išankstinių sąlygų, patvirtinimas panaikinamas. Įmonės prašymu ne anksčiau kaip po šešių mėnesių atlikus kruopštų patikrinimą jis gali būti vėl suteiktas.

Nustačius, kad įmonė neįvykdė vieno iš minėto straipsnio 1 dalies b, c ir d punktuose nurodytų įpareigojimų, išskyrus force majeure atvejais, nuo vieno iki dvylikos mėnesių sustabdomas patvirtinimas, atsižvelgiant į pažeidimo svarbą.

Jei nustatoma, kad pažeidimas nebuvo tyčinis arba buvo padarytas dėl didelio neatsargumo ir nėra labai svarbus minėto straipsnio 2 dalyje nurodytų patikrinimų veiksmingumo atžvilgiu, valstybė narė patvirtinimo nesustabdo.

4. Parengiama 2 ir 3 dalyse reglamentuojamų patikrinimų ataskaita, kurioje nurodoma:

a) patikrinimo atlikimo data;

b) patikrinimo trukmė;

c) atlikti veiksmai.

Ataskaitą pasirašo atsakingas inspektorius.

5. Valstybės narės per mėnesį nuo priemonių patvirtinimo Komisijai praneša, kokių priemonių buvo imtasi 2 ir 3 dalyse nurodytų patikrinimų atžvilgiu.

6 straipsnis

1. ►M6 Kai sviestas yra siūlomas intervenciniams supirkimams ne toje valstybėje narėje, kur jis buvo pagamintas, superkama su sąlyga, kad praėjus ne daugiau kaip 45 dienoms nuo pasiūlymo gavimo datos produkciją pagaminusios valstybės narės kompetentinga institucija pateikia sertifikatą. ◄

Sertifikate turi būti pateikta 4 straipsnio 6 dalies a, b, d ir prireikus f punktuose nurodyta informacija ir pateiktas patvirtinimas, kad, kaip apibūdinta Reglamento (EB) Nr. 1255/1999 6 straipsnio 6 dalies antroje įtraukoje, sviestas buvo pagamintas Bendrijos patvirtintoje įmonėje ir tik tiesiogiai iš pasterizuotos grietinėlės.

2. Jei produktą pagaminusi valstybė narė atliko 4 straipsnio 1 dalyje nurodytus patikrinimus, sertifikate turi atsispindėti jų rezultatai ir patvirtinimas, kad minimas produktas yra Reglamento (EB) Nr. 1255/1999 6 straipsnio 2 dalies pirmoje pastraipoje apibūdintas sviestas. Tuo atveju 4 straipsnio 6 dalyje paminėta pakuotė turi būti paženklinta ir užantspauduota produkciją pagaminusios valstybės narės kompetentingos institucijos išduotu numeriu. Numeris turi būti įrašytas 1 dalyje nurodytame sertifikate.







2 SKIRSNIS

Kainų registravimas

7 straipsnis

Reglamento (EB) Nr. 1255/1999 6 straipsnio 1 dalyje paminėtos sviesto rinkos kainos yra minėto reglamento 6 straipsnio 2 dalies pirmos pastraipos sąlygas atitinkančio šviežio sviesto, supakuoto į ne mažiau kaip 25 kilogramų grynojo svorio luitus, gamintojo pardavimo kainos su apmokėjimu per 21 dieną, neįskaitant nacionalinių mokesčių ir privalomųjų mokėjimų.

Atsižvelgiant į transporto išlaidas, reikalingas sviestui pristatyti į šaldymo saugyklą, gamintojo pardavimo kainos padidinamos vienodo dydžio 2,5 eurų už 100 kilogramų suma.

8 straipsnis

1. Kiekvieną savaitę kainų tarybos registruoja nacionalinės rinkos kainas arba jos yra registruojamos reprezentatyviose rinkose.

Kas savaitę registruojamos kainos yra susijusios su 7 straipsnyje nurodytomis kainomis, užregistruotomis ankstesnę savaitę.

Kainos išreiškiamos eurais už 100 kilogramų suapvalinant iki dviejų skaičių po kablelio.

2. Valstybės narės:

a) nustato narystę kainų tarybose arba kainų registravimo reprezentatyviose rinkose sistemą, kad būtų vienodai atstovaujami pirkėjai ir pardavėjai, dalyvaujantys sandoriuose dėl didelio sviesto kiekio;

b) priima nuostatas dėl duomenų, kuriais remiantis užregistruojamos kainos, tikrinimo;

c) tada, kai su 7 straipsnio pirmoje pastraipoje nurodytos kokybės sviestu susijusių sandorių nepakanka, kad juos būtų galima vadinti tipiniais, nustato kriterijus, taikytinus nustatant sviesto, dėl kurio buvo sudaryta pakankamai daug sandorių, ir 7 straipsnyje nurodyto sviesto kainų santykį.

Valstybės narės Komisijai perduoda priemonių, kurių buvo imtasi remiantis pirmąja pastraipa, aprašymą.

▼M6

Kai penkis ar daugiau mėnesių iš eilės užregistruotos kainos nesikeičia, valstybės narės pateikia Komisijai priežasčių, dėl kurių aptariamąjį laikotarpį kainos nesikeitė, įvertinimą.

▼B

3. Kiekvieną trečiadienį, ne vėliau kaip iki 12 valandos (Briuselio laiku), valstybės narės informuoja Komisiją apie kainas, užregistruotas remiantis 1 dalies nuostatomis.

4. Kiekvieną ketvirtadienį Komisija užregistruoja kiekvienos valstybės narės rinkos kainų lygį, palygindama jį su intervencine kaina.

▼M6







3 SKIRSNIS

Sviesto supirkimo mokant 90 % intervencinės kainos tvarka

9 straipsnis

Komisijai nusprendus pradėti sviesto supirkimą pagal 2 straipsnio 1 dalį, atitinkama intervencinė agentūra padeda supirkti sviestą šiame skirsnyje nustatyta tvarka.

10 straipsnis

1. Pirkėjai įteikia raštišką pasiūlymą arba raštu jį perduoda bet kuria kita nuotolinio ryšio priemone, apie jo gavimą gaudami patvirtinimą.

2. Pasiūlyme nurodoma:

a) pardavėjo pavardė (pavadinimas) ir adresas;

b) siūlomas kiekis;

c) sviesto laikymo vieta.

3. Pasiūlymai galioja tik tada, kai:

a) juose nurodytas sviesto kiekis atitinka 4 straipsnio 4 dalies reikalavimus;

b) kartu su pasiūlymais pateikiamas raštiškas pardavėjo įsipareigojimas laikytis 4 straipsnio 3 dalies ir 14 straipsnio 2 dalies nuostatų;

c) iki pasiūlymų gavimo termino pabaigos pateikiamas įrodymas, kad valstybėje narėje, kurioje buvo pateiktas pasiūlymas, pardavėjas pateikė užstatą, – 5 eurus už kiekvieną šimtą kilogramų.

4. 3 dalies b punkte numatytas įsipareigojimas, jei jis iš pradžių buvo perduotas intervencinei agentūrai, taip pat galioja ir vėlesniems pasiūlymams, kol pardavėjas arba intervencinė agentūra iš tikrųjų jį panaikina, jei:

a) pirminiame pasiūlyme yra numatyta, kad pardavėjas ketina pasinaudoti šia nuostata;

b) vėlesniuose pasiūlymuose daroma nuoroda į šią nuostatą ir pirminio pasiūlymo datą.

5. Intervencinė agentūra užregistruoja, kurią dieną buvo gautas pasiūlymas, jame nurodytą siūlomo sviesto kiekį, pagaminimo datą ir saugojimo vietą.

6. Intervencinei agentūrai gavus pasiūlymus, jų atsiimti negalima.

11 straipsnis

Pasiūlymo įvykdymas ir sviesto pristatymas į intervencinės agentūros paskirtą saugyklą per 12 straipsnio 2 dalyje nustatytą laiką sudaro pagrindinius reikalavimus, apibrėžtus Komisijos reglamento (EEB) Nr. 2220/85 20 straipsnyje ( 15 ).

12 straipsnis

1. Patikrinusi pasiūlymą ir per penkias darbo dienas nuo pasiūlymo gavimo dienos, intervencinė agentūra išduoda pristatymo užsakymą, kuriame be datos ir numerio nurodoma tokia informacija:

a) pristatytinas kiekis;

b) galutinė sviesto pristatymo diena;

c) šaldymo saugykla, į kurią turi būti pristatytas sviestas.

2. Per 21 dieną nuo pardavimo pasiūlymo gavimo dienos pardavėjas pristato sviestą į šaldymo saugyklos priėmimo aikštelę. Pristatyti galima keliomis siuntomis.

Pardavėjas padengia visas sviesto iškrovimo į šaldymo saugyklos priėmimo aikštelę išlaidas.

3. 10 straipsnio 3 dalies c punkte minėtas užstatas grąžinamas tuoj pat po to, kai per nustatytą laiką pardavėjas pristato pristatymo užsakyme nurodytą kiekį.

Jei atlikus patikrinimus, į kuriuos daroma nuoroda 4 straipsnio 1 dalyje, nustatoma, kad sviestas neatitinka tame straipsnyje nustatytų reikalavimų, pristatyto sviesto kiekį atitinkantis užstatas negrąžinamas. Likusio sviesto kiekio supirkimas nutraukiamas, o užstatas grąžinamas.

4. Kai per pristatymo užsakyme nustatytą laiką, išskyrus force majeure atvejus, pardavėjas nepristato sviesto, 10 straipsnio 3 dalies c punkte minėtas užstatas proporcingai atitinkantis nepristatytus kiekius negrąžinamas, o likusio sviesto kiekio supirkimas nutraukiamas.

5. Šiame straipsnyje sviestas laikomas pristatytas intervencinei agentūrai tą dieną, kai visas pasiūlyme nurodytas sviesto kiekis patenka į intervencinės agentūros nurodytą saugyklą, bet tai neturi būti anksčiau kaip kitą dieną po pristatymo užsakymo išdavimo.

6. Pardavimo sąlygose numatytos teisės ir įpareigojimai negali būti perduodami tretiesiems asmenims.

13 straipsnis

1. Nuo 45–os iki 65–os sviesto perėmimo dienos intervencinė agentūra už kiekvieną perimto sviesto kiekį sumoka pardavėjui pasiūlyme nurodytą kainą, jei buvo patvirtinta, kad buvo laikomasi 3 ir 4 straipsnio nuostatų.

2. Šiame straipsnyje perėmimo diena yra ta diena, kurią sviestas yra įvežamas į intervencinės agentūros paskirtą šaldymo saugyklą, bet tai neturi būti anksčiau kaip kitą dieną po 12 straipsnio 1 dalyje paminėto pristatymo užsakymo išdavimo.

14 straipsnis

1. Sviestui taikomas bandomasis saugojimo laikotarpis. Jis trunka 30 dienų nuo perėmimo dienos.

2. Pardavėjai savo pasiūlymuose įsipareigoja, kad, jeigu patikrinus į intervencinės agentūros paskirtąjį saugyklą įvežtą sviestą, nustatoma, jog jis neatitinka 3 ir 4 straipsnio nuostatų arba jo minimalios organoleptinės savybės bandomojo saugojimo laikotarpio pabaigoje yra prastesnės negu nustatytos I priede:

a) atsiimti minėtą sviestą ir

b) sumokėti nuo sviesto perėmimo iki jo išvežimo iš saugyklos dienos sviesto saugojimo išlaidas.

Mokėtinos saugojimo išlaidos yra nustatomos remiantis standartinėmis įvežimo, išvežimo ir saugojimo sąnaudų sumomis, nustatytomis vadovaujantis Tarybos reglamento (EEB) Nr. 1883/78 ( 16 ) 6 straipsnio nuostatomis.

15 straipsnis

1. Valstybės narės ne vėliau kaip 12 valandą dienos (Briuselio laiku) kiekvieną antradienį informuoja Komisiją apie sviesto kiekius, kurie ankstesnę savaitę buvo nurodyti pardavimo pagal 10 straipsnio nuostatas pasiūlyme.

2. Pastebėjus, kad pasiūlymai siekia 75 % Reglamento (EB) Nr. 1255/1999 6 straipsnio 1 dalyje nurodytus atitinkamiems metams nustatytus kiekius, šio straipsnio 1 pastraipoje numatyta informacija apie ankstesnės dienos sviesto pasiūlymo kiekius pateikiama kiekvieną dieną iki 12 valandos dienos (Briuselio laiku).

Pastebėjus, kad pasiūlymai siekia Reglamento (EB) Nr. 1255/1999 6 straipsnio 1 dalies antrojoje pastraipoje atitinkamiems metams nustatytus kiekius, supirkimas gali būti nutraukiamas, laikantis tvarkos, į kurią daroma nuoroda to reglamento 42 straipsnio 2 dalyje.

15a straipsnis

Supirkimo sustabdymo pagal 2 straipsnio 2 dalies arba 15 straipsnio 2 dalies antrosios pastraipos nuostatas atveju, kitą dieną po sprendimo sustabdyti supirkimą įsigaliojimo nauji pasiūlymai nepriimami.

▼M6







3a SKIRSNIS

Sviesto supirkimo konkurso būdu tvarka

16 straipsnis

1. Komisijai nusprendus pradėti sviesto supirkimą atviro konkurso būdu, kaip numatyta Reglamento (EB) Nr. 1255/1999 6 straipsnio 1 dalies antrojoje pastraipoje ir vadovaujantis 42 straipsnio 2 dalyje nustatyta tvarka, taikomos šio reglamento 3, 4, 5, 6, 12, 13 ir 14 straipsnių nuostatos, jei šiame skirsnyje nenustatyta kitaip.

2. Kvietimas dalyvauti konkurse skelbiamas Europos Sąjungos oficialiajame leidinyje.

▼M11

3. Pasiūlymų pateikimo kiekvienam atskiram konkursui terminas baigiasi antro ir ketvirto mėnesio antradienio, išskyrus antrąjį rugpjūčio antradienį, 11 val. (Briuselio laiku). Jei antradienis yra valstybinė šventė, šis terminas atkeliamas į ankstesnės darbo dienos 11 val. (Briuselio laiku).

▼M6

17 straipsnis

1. Suinteresuotosios šalys dalyvauja valstybės narės intervencinės agentūros paskelbtame konkurse, įteikdamos raštišką pasiūlymą arba raštu jį perduodamos bet kuria kita nuotolinio ryšio priemone ir apie jo gavimą gaudamos patvirtinimą.

2. Pasiūlyme nurodoma:

a) konkurso dalyvio pavardė (pavadinimas) ir adresas;

b) siūlomas kiekis;

c) išreikšta eurais, po kablelio nurodant ne daugiau kaip du ženklus, siūloma kaina už 100 kilogramų sviesto, pristatyto į šaldymo saugyklos priėmimo aikštelę, neskaitant nacionalinių mokesčių ir privalomųjų mokėjimų;

d) sviesto laikymo vieta.

3. Pasiūlymai galioja tik tada, kai:

a) juose nurodytas sviesto kiekis atitinka 4 straipsnio 4 dalies reikalavimus;

b) konkurso dalyvis kartu su pasiūlymu pateikia raštišką įsipareigojimą laikytis 4 straipsnio 3 dalies ir 14 straipsnio 2 dalies nuostatų;

c) iki pasiūlymo dalyvauti konkurse pateikimo termino pabaigos pateikiamas įrodymas, kad valstybėje narėje, kurioje buvo pateiktas pasiūlymas, konkurso dalyvis įnešė 5 eurų už šimtą kilogramų sviesto dydžio užstatą.

4. 3 dalies b punkte numatytas įsipareigojimas, jei jis iš pradžių buvo perduotas intervencinei agentūrai, taip pat galioja ir vėlesniems pasiūlymams, išskyrus atvejus, kai konkurso dalyvis arba intervencinė agentūra iš tikrųjų jį panaikina, jei:

a) pirminiame pasiūlyme yra numatyta, kad konkurso dalyvis ketina pasinaudoti šia nuostata;

b) vėlesniuose pasiūlymuose nurodoma ši nuostata ir pirminio pasiūlymo data.

5. Intervencinė agentūra užregistruoja, kurią dieną buvo gautas pasiūlymas, jame nurodytą siūlomo sviesto kiekį, pagaminimo datą ir saugojimo vietą.

6. Pasibaigus 16 straipsnio 3 dalyje nustatytam pasiūlymų dalyvauti konkurse pateikimo terminui, minėtam konkrečiam konkursui pateiktų pasiūlymų konkurso dalyviai atsiimti negali.

17a straipsnis

Pasibaigus pasiūlymų dalyvauti konkurse pateikimo terminui ir pristačius sviestą į intervencinės agentūros paskirtą saugyklą per 17d straipsnio 3 dalyje nustatytą laiką, konkurso sąlygų vykdymas sudaro pagrindinius Komisijos reglamento (EEB) Nr. 2220/85 20 straipsnyje apibrėžtus reikalavimus.

17b straipsnis

▼M11

1. 16 straipsnio 3 dalyje nurodyto galutinio termino dieną valstybės narės informuoja Komisiją apie konkurso dalyvių pasiūlytus kiekius ir kainas.

Nepateikus nė vieno pasiūlymo, valstybės narės informuoja apie tai Komisiją per tą patį laikotarpį.

▼M6

2. Reglamento (EB) Nr. 1225/1999 42 straipsnio 2 dalyje nustatyta tvarka Komisija, atsižvelgdama į kiekvienam pasiūlymui dalyvauti konkurse gautus pasiūlymus ir į taikomas intervencines kainas, nustato didžiausią supirkimo kainą.

3. Gali būti priimtas sprendimas nesvarstyti konkursui pateiktų pasiūlymų.

17c straipsnis

Pasiūlymai dalyvauti konkurse nesvarstomi, jei juose siūloma kaina yra didesnė už 17b straipsnio 2 dalyje paminėtą tam konkursui taikomą maksimalią kainą.

17d straipsnis

1. Intervencinės agentūros nedelsdamos konkurso dalyviams praneša konkurso rezultatus.

Jei pasiūlymas atmetamas, tuoj pat grąžinamas 17 straipsnio 3 dalies c punkte paminėtas užstatas.

Konkurso sąlygose numatytos teisės ir įpareigojimai negali būti perduodami tretiesiems asmenims.

2. Intervencinė agentūra konkurso laimėtojams nedelsdama išduoda pristatymo užsakymą, kuriame be datos ir numerio nurodoma tokia informacija:

a) pristatytinas kiekis;

b) galutinė sviesto pristatymo diena;

c) šaldymo saugykla, į kurią jis turi būti pristatytas.

3. Konkurso laimėtojas per 21 dieną nuo pasiūlymų pateikimo termino pabaigos į šaldymo saugyklos priėmimo aikštelę pristato sviestą. Pristatyti galima keliomis siuntomis.

Konkurso laimėtojas padengia visas sviesto iškrovimo į šaldymo saugyklos priėmimo aikštelę išlaidas.

4. 17 straipsnio 3 dalies c punkte minėtas užstatas grąžinamas tuoj pat po to, kai per nustatytą laiką konkurso laimėtojas pristato visą pristatymo užsakyme nurodytą sviesto kiekį.

Jei atlikus patikrinimus, į kuriuos daroma nuoroda 4 straipsnio 1 dalyje, nustatoma, kad sviestas neatitinka tame straipsnyje nustatytų reikalavimų, pristatyto sviesto kiekį atitinkantis užstatas negrąžinamas. Likusio sviesto kiekio supirkimas nutraukimas, o užstatas grąžinamas.

5. Kai per pristatymo užsakyme nustatytą laiką, išskyrus force majeure atvejus, konkurso laimėtojas nepristato sviesto, 17 straipsnio 3 dalies c punkte minėtas užstatas, proporcingai atitinkantis nepristatytus kiekius, negrąžinamas, o likusio dar nepristatyto sviesto kiekio supirkimas yra nutraukiamas.

6. Šiame straipsnyje sviestas laikomas pristatytas intervencinei agentūrai tą dieną, kai visas pristatymo užsakyme nurodytas sviesto kiekis patenka į intervencinės agentūros nurodytą saugyklą, bet tai neturi būti anksčiau kaip kitą dieną po pristatymo užsakymo išdavimo.

▼B







4 SKIRSNIS

Įvežimas į saugyklas ir išvežimas iš jų

18 straipsnis

1. Valstybės narės nustato techninius reikalavimus ir, visų pirma nurodo, kad saugojimo temperatūra Reglamento (EB) Nr. 1255/1999 6 straipsnio 2 dalies trečioje pastraipoje nurodytose šaldymo saugyklose būtų ne žemesnė kaip –15 °C, ir imasi visų kitų būtinų priemonių, garantuojančių tinkamas sviesto laikymo sąlygas. Nuo galimos rizikos apsidraudžiama arba saugotojams prisiimant sutartinius įsipareigojimus, arba visapusiška intervencinės agentūros atsakomybe; be to, ir valstybės narės gali pačios apsidrausti.

2. Intervencinės agentūros reikalauja, kad sviestas būtų pristatytas į šaldymo saugyklos priėmimo aikštelę, priimtas saugoti ir laikomas ant padėklų taip, kad būtų galima nustatyti partijų tapatybę ir lengvai jas pasiekti.

3. Laikydamasi Komisijos reglamento (EB) Nr. 2148/96 ( 17 ) 4 straipsnio nuostatų, už patikrinimus atsakinga kompetentinga institucija iš anksto nepranešusi tikrina, ar sviestas yra saugykloje.

19 straipsnis

1. Intervencinė agentūra pasirenka tą šaldymo saugyklą, kuri yra arčiausiai sviesto laikymo vietos.

Tačiau ji gali pasirinkti ir kitą šaldymo saugyklą, esančią 2 dalyje nurodytu atstumu, jei tai nepadidina saugojimo sąnaudų.

Ji gali pasirinkti šaldymo saugyklą, esančią toliau už nurodytą, jei susidariusios išlaidos, įskaitant saugojimo ir transportavimo išlaidas, bus mažesnės. Tokiu atveju intervencinė agentūra nedelsdama informuoja Komisiją apie savo pasirinkimą.

2. Maksimalus Reglamento (EB) Nr. 1255/1999 6 straipsnio 2 dalies trečioje pastraipoje numatytas atstumas yra 350 kilometrų. Jį viršijus, intervencinės agentūros transportavimo išlaidos padidėja 0,065 eurų už toną ir kilometrą.

Tačiau jeigu sviestą superkančioji intervencinė agentūra yra ne toje valstybėje narėje, kur yra laikomas siūlomas sviestas, apskaičiuojant maksimalų pirmoje pastraipoje nurodytą atstumą neatsižvelgiama į nuo pardavėjo saugyklos ir valstybės narės, kurioje yra perkančioji intervencinė agentūra, sienos esantį atstumą.

3. Intervencinė agentūra papildomas išlaidas, minimas 2 dalyje, dengia tik tada, kai į saugyklą atvežto sviesto temperatūra neviršija 6 °C.

20 straipsnis

Kai sviestas pristatomas tiesiai iš šaldymo saugyklos, intervencinė agentūra pasirūpina, kad išvežant iš saugyklos priėmimo aikštelės sviestas būtų ant padėklų, o kai vežama sunkvežimiu arba geležinkelio vagonais – transporto priemonėje. Šias išlaidas padengia intervencinė agentūra, o krovimo bei nuėmimo nuo padėklų išlaidas – sviesto pirkėjas.

▼M6







5 SKIRSNIS

Sviesto pardavimo konkurso būdu tvarka

21 straipsnis

1. Sviestas parduodamas intervencinėms agentūroms organizuojant reguliarius konkursus, kuriems pateikiami pasiūlymai juose dalyvauti.

2. Parduodamas sviestas, kuris buvo priimtas saugojimui iki ►M20 2007 m. birželio 1 d. ◄

3. Kvietimai dalyvauti konkursuose skelbiami Europos Sąjungos oficialiajame leidinyje likus mažiausiai aštuonioms dienoms iki dalyvavimo konkurse nustatytos pirmosios pasiūlymų pateikimo galutinės datos.

4. Intervencinės agentūros, rengdamos reguliarius konkursus, ypač atkreipia dėmesį į tai, kad būtų nurodomas pasiūlymų dalyvauti konkurse pristatymo galutinis terminas ir adresas, kuriuo konkurso dalyviai turi pristatyti savo pasiūlymus.

Taip pat nurodoma:

a) šaldymo saugyklų, kuriose saugomas parduotinas sviestas, vietos;

b) kiekvienoje šaldymo saugykloje saugomo parduotino sviesto kiekis.

5. Intervencinės agentūros nuolat atnaujina informacijos, į kurią daroma nuoroda 4 dalyje, sąrašą; ši informacija teikiama suinteresuotosioms šalims, joms pageidaujant. Jos taip pat atitinkama forma nuolat skelbia atnaujintą sąrašą, tai nurodant reguliaraus kvietimo dalyvauti konkurse skelbime.

6. Intervencinės agentūros imasi reikalingų priemonių, sudarančių suinteresuotosioms šalims sąlygas:

a) prieš pateikiant dalyvavimo konkurse pasiūlymą, savo sąskaita patikrinti parduodamo sviesto mėginius;

b) patvirtinti Komisijos reglamento (EB) Nr. 213/2001 ( 18 ) 8 straipsnyje minimos analizės rezultatus.

22 straipsnis

1. Reguliaraus kvietimo dalyvauti konkurse galiojimo metu intervencinės agentūros organizuoja atskirus konkurso etapus.

▼M11

2. Pasiūlymų pateikimo kiekvienam atskiram konkursui terminas baigiasi antro ir ketvirto mėnesio antradienio, išskyrus antrąjį rugpjūčio ir ketvirtąjį gruodžio antradienį, 11 val. (Briuselio laiku). Jei antradienis yra valstybinė šventė, šis terminas atkeliamas į ankstesnės darbo dienos 11 val. (Briuselio laiku).

▼M6

23 straipsnis

1. Paraiškos kiekvienam atskiram konkurso etapui pateikiamos raštu, gaunant patvirtinimą apie paraiškos pristatymą, arba perduodamos bet kuria kita rašytine forma nuotolinio ryšio priemone, apie paraiškos gavimą gaunant patvirtinimą.

Paraiškos pateikiamos intervencinei agentūrai, turinčiai sviestą, kuriam pateikiamas pasiūlymas.

2. Pasiūlyme nurodoma:

a) konkurso dalyvio pavardė (pavadinimas) ir adresas;

b) pageidautinas kiekis;

c) pasiūlymo kaina eurais už 100 kilogramų sviesto, pristatyto į šaldymo saugyklos priėmimo aikštelę, neskaitant nacionalinių mokesčių ir privalomųjų mokėjimų;

d) jei tinka, šaldymo saugykla, kurioje sviestas laikomas, ir jei pageidaujama, kita šaldymo saugykla, kurioje gali būti laikomas sviestas;

e) jei tinka, 4 straipsnio 6 dalies e punkte minėto sviesto, kuriam pateiktas pasiūlymas, rūšis.

3. Pasiūlymai negalioja, jei:

a) juose nurodytas kiekis mažesnis negu 5 tonos arba jei šaldymo saugykloje turimas kiekis yra mažesnis negu 5 tonos

b) iki konkurso paraiškų pateikimo galutinės termino datos nepateiktas įrodymas, kad konkurso dalyvis yra pateikęs 70 eurų už toną sviesto valstybėje narėje, kurioje pateikta dalyvavimo atskirame konkurso etape paraiška, užstatą.

4. Pasibaigus 22 straipsnio 2 dalyje nustatytam paraiškų pateikimo terminui minėtam konkrečiam konkursui pateiktų paraiškų atsiimti negalima.

▼M21

24 straipsnis

Reglamento (EEB) Nr. 2220/85 20 straipsnyje apibrėžti pagrindiniai reikalavimai, susiję su 23 straipsnio 3 dalies b punkte nurodytu dalyvavimo konkurse užstatu, yra šie: pasiūlymai įvykdomi pasibaigus šio reglamento 22 straipsnio 2 dalyje nurodytam laikotarpiui, o kaina sumokama per laikotarpį, nustatytą šio reglamento 24f straipsnio 2 dalyje.

▼M6

24a straipsnis

▼M11

1. 22 straipsnio 2 dalyje nurodyto pasiūlymų pateikimo termino pasibaigimo dieną valstybės narės informuoja Komisiją apie konkurso dalyvių pasiūlytus kiekius ir kainas ir parduoti pasiūlyto sviesto kiekį.

Nepateikus nė vieno pasiūlymo, valstybės narės informuoja apie tai Komisiją per tą patį laikotarpį, jeigu konkreti valstybė narėje turi sviesto pardavimui.

▼M6

2. Reglamento (EB) Nr. 1225/1999 42 straipsnio 2 dalyje nustatyta tvarka Komisija, atsižvelgdama į kiekvieno atskiro konkurso etapo pasiūlymus, nustato mažiausią pardavimo kainą.

Gali būti priimtas sprendimas atskiro konkurso etapo pasiūlymo sutarties nepasirašyti.

24b straipsnis

Pasiūlymai atmetami, jei juose siūloma kaina yra mažesnė už nustatytąją mažiausią kainą.

24c straipsnis

1. Intervencinė agentūra su konkurso laimėtojais sudaro sutartis, laikydamasi 2–5 dalyse išdėstytų nuostatų.

2. Sviesto paskirstymas vykdomas pagal jo atvežimo į saugyklą datą, pirmiausia pradedant skirstyti anksčiausiai atvežtą iš viso turimo saugojimui atvežto sviesto kiekio, arba nuo seniausio turimo grietinėlės ar grietinės sviesto, laikomo konkurso dalyvio paskirtoje šaldymo saugykloje, priklausomai nuo kiekvieno atskiro atvejo.

3. Nepažeidžiant 24b straipsnio, didžiausią kainą pasiūlęs konkurso dalyvis yra konkurso laimėtojas. Jei visas turimas kiekis nėra paskirstomas, sutartys likučiui yra sudaromos su kitais konkurso dalyviais, kurie atrenkami pagal jų siūlomą kainą, pirmiausia sutartis siūlant pasirašyti didžiausią kainą pasiūliusiems konkurso dalyviams.

4. Tais atvejais, kai paraiškos priėmimo rezultatas — pasirašymas su konkurso laimėtoju sutarties, kurioje nurodytas didesnis sviesto kiekis negu tam tikroje konkrečioje šaldymo saugykloje turimas kiekis, aptariamam konkurso dalyviui siūloma pasirašyti sutartį tiktai turimam sviesto kiekiui.

Tačiau, konkurso laimėtojui sutikus, intervencinė agentūra gali paskirti kitas šaldymo saugyklas, iš kurių gali būti imamas trūkstamas konkurso dalyvio paraiškoje nurodytas sviesto kiekis.

5. Kai dviejų ar daugiau konkurso dalyvių siūloma tam tikroje šaldymo saugykloje saugomo sviesto kaina yra vienoda ir pagal tokias sutartis perkamas sviesto kiekis viršija turimąjį jo kiekį, sutartys su konkurso laimėtojais sudaromos turimo sviesto kiekį paskirstant proporcingai kiekvieno konkurso laimėtojo siūlomam sviesto kiekiui.

Tačiau jeigu dėl tokio paskirstymo tektų sudaryti sutartis mažesniam nei penkios tonos sviesto kiekiui, sutartis sudaroma traukiant burtus.

24d straipsnis

Sutarties sudarymo metu įgytos teisės ir įpareigojimai negali būti perduodami tretiesiems asmenims.

24e straipsnis

1. Intervencinės agentūros nedelsdamos konkurso dalyviams praneša konkurso rezultatus.

Nelaimėjusiems konkurso dalyviams nedelsiant grąžinami 23 straipsnio 3 dalies b punkte minėti užstatai.

2. Prieš išvežant sviestą ir per 24f straipsnio 2 dalyje nurodytą laikotarpį, konkurso laimėtojai intervencinei agentūrai sumoka sumą, kuri lygi jų pasiūlymo sumos daliai, atitinkančiai išvežamo sviesto kiekį.

▼M21

3. Jeigu konkurso laimėtojas neįvykdo šio straipsnio 2 dalyje nustatyto reikalavimo, išskyrus force majeure atvejus, 23 straipsnio 3 dalies b punkte nurodytas užstatas jam negrąžinamas, o atitinkamo sviesto kiekio pardavimas atšaukiamas.

▼M6

24f straipsnis

1. Sumokėjus sumą, į kurią daroma nuoroda 24e straipsnio 2 dalyje, intervencinė agentūra išduoda išvežimo užsakymą, kuriame nurodoma:

a) kiekis, už kurį sumokėta atitinkama suma;

b) šaldymo saugykla, kurioje laikomas sviestas;

c) galutinė sviesto išvežimo termino data.

2. Konkurso laimėtojai išveža jiems pagal sutartis skirtą sviestą per 30 dienų nuo konkurso pasiūlymo pateikimo galutinio termino. Išvežimas gali būti vykdomas dalimis, bet ne mažiau kaip po penkias tonas. Tačiau jei likutis šaldymo saugykloje yra mažesnis už penkias tonas, galima imti išvežimui mažesnį kiekį.

Išskyrus force majeure atvejus, jei per pirmojoje pastraipoje nurodytą laikotarpį sviestas nebuvo išvežtas, nuo to laikotarpio pabaigos sviesto saugojimo išlaidos tenka konkurso laimėtojui. Be to, sandėliavimo rizika tenka tik konkurso laimėtojui.

3. Pagal 23 straipsnio 3 dalies b punktą pateiktas užstatas nedelsiant grąžinamas proporcingai išvežtai sviesto daliai per šio straipsnio 2 dalies pirmojoje pastraipoje nurodytą laikotarpį.

▼M21 —————

▼M6

2 dalies antrojoje pastraipoje minėtu force majeure atveju intervencinė agentūra imasi jos manymu susidariusiomis aplinkybėmis būtinų veiksmų.

24g straipsnis

Ne vėliau kaip kiekvieną antradienį valstybės narės informuoja Komisiją apie sviesto kiekius, kurių atžvilgiu ankstesnę savaitę:

a) buvo sudarytos pardavimo sutartys;

b) kurie kiekiai perimti.

▼B







III SKYRIUS

Sviesto ir grietinėlės privatus saugojimas







1 SKIRSNIS

Sutarties ir saugojimo sąlygos

25 straipsnis

Šiame skyriuje:

— „saugoma partija“ – tai vienodos sudėties bei kokybės toje pačioje gamykloje pagaminto, tą pačią dieną į tą pačią saugyklą priimto ir ne mažiau kaip vieną toną sveriančio produkto kiekis;

— „sutartinio saugojimo pradžios diena“ – tai kita diena po tos dienos, kurią produktas buvo įvežtas į saugyklą;

— „paskutinė sutartinio saugojimo diena“ – tai diena prieš tą dieną, kurią produktas buvo išvežtas iš saugyklos.

26 straipsnis

Reglamento (EB) Nr. 1255/1999 6 straipsnio 3 dalies ketvirtoje pastraipoje minimas sviesto ir grietinėlės privataus saugojimo sutartis sudaro valstybės narės, kurios teritorijoje sviestas ir grietinėlė yra saugomi, intervencinė agentūra ir fiziniai arba juridiniai asmenys (toliau – sutarties dalyviai).

27 straipsnis

1. Privataus saugojimo sutarties objektas gali būti tik Reglamento (EB) Nr. 1255/1999 6 straipsnio 3 dalies pirmoje pastraipoje nurodytas sviestas ir grietinėlė.

Sviestas turi būti pagamintas pagal šio reglamento 5 straipsnio 1 dalies a, b ir c punktų nuostatas patvirtintoje įmonėje per 28 dienas iki sutartinio saugojimo pradžios. Jis turi atitikti jį pagaminusios valstybės narės V priede nurodytą nacionalinės kokybės klasę, o jo radioaktyvumo lygis neturi viršyti 4 straipsnio 2 dalyje nustatytų maksimalių lygių.

2. Saugojimo sutarties objektas negali būti sviestas arba grietinėlė:

a) dėl kurių remiantis Bendrijos nuostatomis buvo pateikta paraiška gauti tiesioginio suvartojimo pagalbą;

b) kuriems taikomos Tarybos reglamento (EEB) Nr. 565/80 ( 19 ) 5 straipsnio 1 dalyje nurodytos priemonės; tolesnis tokių priemonių taikymas reikštų, kad baigėsi sutartinio saugojimo laikotarpis.

28 straipsnis

1. Saugojimo sutartys dėl vienos arba daugiau partijų yra sudaromos raštu, ir į jas visų pirma įtraukiamos nuostatos dėl:

a) konkrečioje sutartyje nurodytų sviesto ir grietinėlės kiekių;

b) pagalbos dydžio nepažeidžiant 38 straipsnio nuostatų;

c) sutarties vykdymo datų nepažeidžiant Reglamento (EB) Nr. 1255/1999 6 straipsnio 3 dalies penktos pastraipos nuostatų;

d) šaldymo saugyklų tapatybės.

2. Kontrolės priemonės, ypač nurodytos 33 straipsnyje, ir šio straipsnio 3 dalyje minima informacija nurodoma saugojančios valstybės narės intervencinės agentūros parengtose specifikacijose. Šios specifikacijos minimos ir saugojimo sutartyje.

3. Specifikacijose nurodoma, kad ant sviesto pakuotės turi būti nurodyta bent jau tokia informacija, kuri prireikus gali būti užkoduota:

a) numeris, pagal kurį identifikuojama gamykla, ir produktą pagaminusi valstybė narė;

b) pagaminimo data;

c) įvežimo į saugyklas data;

d) gamybos partijos numeris;

e) įrašytas žodis „sūdytas“, kai pakuotėje yra Reglamento (EB) Nr. 1255/1999 6 straipsnio 3 dalies pirmos pastraipos trečioje įtraukoje nurodytas sviestas;

f) pagal V priede pateiktą lentelę nurodyta nacionalinės kokybės klasė;

g) grynoji masė.

Valstybės narės gali nereikalauti ant pakuotės nurodyti įvežimo į saugyklą datą, jei saugyklos valdytojas įsipareigoja pildyti registracijos žurnalą, į kurį įvežimo į saugyklą dieną įrašoma pirmoje pastraipoje paminėta informacija.

29 straipsnis

1. Paminėtus produktus įvežti į saugyklas galima tik nuo kovo 15 dienos iki tų pačių metų rugpjūčio 15 d. Iš saugyklos sviestas išvežamas tik nuo rugpjūčio 16 dienos.

2. Iš saugyklų išvežama pilnomis partijomis arba, kompetentingai institucijai leidus, mažesniais kiekiais. Tačiau 33 straipsnio 2 dalies a punkte nurodytomis aplinkybėmis iš saugyklos galima išvežti tik užantspauduotą kiekį.

30 straipsnis

1. Paraiškose su intervencine agentūra sudaryti sutartį gali būti nurodomos tik į saugyklą atiduotos sviesto ir grietinėlės partijos.

Intervencinės agentūros turi gauti paraiškas ne vėliau kaip per 30 dienų nuo įvežimo į saugyklas dienos. Jos užregistruoja paraiškų gavimo datą.

Jei paraiška pasiekia adresatą per dešimt darbo dienų nuo pateikimo termino pabaigos, saugojimo sutartis vis dėlto gali būti sudaryta, bet pagalba sumažinama 30 %.

2. Saugojimo sutartys turi būti sudarytos ne vėliau kaip per 30 dienų nuo paraiškos užregistravimo.

31 straipsnis

Jei sviestas yra saugojamas ne toje valstybėje narėje, kurioje jis buvo pagamintas, 30 straipsnyje paminėta sutartis sudaroma su sąlyga, jei per 50 dienų nuo sviesto įvežimo į saugyklas dienos pateikiamas sertifikatas, kurį išduoda produktą pagaminusioje valstybėje narėje esanti kompetentinga agentūra.

Sertifikate nurodoma 28 straipsnio 3 dalies a, b ir d punktuose minima informacija ir jis patvirtina, kad minimas produktas yra sviestas, kaip apibrėžta Reglamento (EB) Nr. 1255/1999 6 straipsnio 3 dalies pirmoje pastraipoje.

Šio straipsnio pirmoje pastraipoje minėtais atvejais saugojimo sutartys sudaromos ne vėliau kaip per 60 dienų nuo paraiškos užregistravimo dienos.







2 SKIRSNIS

Patikrinimai

32 straipsnis

1. Valstybė narė užtikrina, kad būtų laikomasi visų pagalbos gavimo sąlygų.

2. Sutarties vykdytojas arba, valstybės narės ar jos leidimu, už saugyklų sandėlį atsakingas asmuo už kontrolę atsakingai kompetentingai agentūrai leidžia naudotis visais dokumentais, kad ji galėtų patikrinti tokią apie privačiai saugomus produktus teikiamą informaciją:

a) patvirtinimo numerį, pagal kurį identifikuojama gamykla, ir produktą pagaminusi valstybė narė;

b) pagaminimo datą;

c) įvežimo į saugyklą datą;

d) saugojamos partijos numerį;

e) produkto buvimo saugykloje faktą ir saugyklos adresą;

f) išvežimo iš saugyklos datą.

3. Sutarties vykdytojas arba atitinkamais atvejais atsakingas saugyklos darbuotojas pildo registracijos žurnalą pagal kiekvieną sutartį, kuriuo galima naudotis saugykloje ir kuriame nurodoma:

a) privačiai saugomų produktų partijų numeriai;

b) produktų įvežimo į saugyklas ir išvežimo iš jų datos;

c) kiekvienos saugojamos sviesto ir grietinėlės partijos kiekis;

d) produktų vieta saugykloje.

4. Saugojamų produktų tapatybė turi būti lengvai nustatoma, jie turi būti lengvai pasiekiami ir nesunkiai atskiriami pagal jų priklausomybę konkrečiai sutarčiai.

33 straipsnis

1. Įvežant produktus į saugyklas, kompetentinga agentūra atlieka patikrinimus laikotarpiu, kuris prasideda įvežimo dieną ir baigiasi praėjus 28 dienoms nuo paraiškos sudaryti 30 straipsnyje paminėtą sutartį užregistravimo.

Siekiant užtikrinti, kad saugojami produktai atitiktų teisės suteikti pagalbą reikalavimus, imamas tipinis mėginys, sudarantis 5 % saugojamų produktų kiekio, ir tikrinama, inter alia, ar produktų svoris, identifikavimo žymenys, produktų savybės ir saugojama partija kaip vienetas atitinka paraiškoje sudaryti sutartį nurodytus duomenis.

2. Kompetentinga agentūra:

a) arba, atlikdama 1 dalyje paminėtą patikrinimą, užantspauduoja produktus pagal sutartį, saugojamą partiją arba mažesnį kiekį;

b) arba iš anksto nepranešusi imdama mėginius patikrina, ar produktai yra saugykloje. Paimtas mėginys turi būti tipinis ir sudaryti ne mažiau kaip 10 % viso sutartyje numatyto kiekio, saugojamo taikant pagalbos privačiam saugojimui priemonę.

▼M1

3. Sutartinio saugojimo laikotarpio pabaigoje kompetentinga agentūra, imdama mėginius, patikrina svorį ir tapatybę. Tačiau kuomet pasibaigus maksimaliam sutartiniam saugojimo laikui sviestas vis dar yra saugyklose, tas patikrinimas gali būti atliekamas išvežus sviestą iš saugyklų.

Siekiant atlikti patikrinimą pagal pirmą pastraipą, sutarties vykdytojas informuoja kompetentingą agentūrą ir nurodo saugomas partijas likus ne mažiau kaip penkioms darbo dienoms iki:

i) sutartyje numatyto maksimalaus 210 dienų saugojimo laikotarpio pabaigos arba

ii) prieš pradedant vežti produktus iš saugyklų, kai jie išvežami per 210 dienų arba pasibaigus šiam laikotarpiui.

Valstybė narė gali patvirtinti trumpesnį nei penkių darbo dienų laikotarpį.

▼B

4. Atlikus 1, 2 ir 3 dalyse reglamentuojamus patikrinimus, parengiama ataskaita, kurioje nurodoma:

a) patikrinimo data;

b) jo trukmė;

c) atlikti veiksmai.

Ataskaitą pasirašo atsakingasis inspektorius ir sutarties vykdytojas, o atitinkamais atvejais – atsakingas saugyklos darbuotojas, ir ji turi būti pridėta prie atsiskaitymo dokumentų.

5. Jei patikrinus produktus nustatoma, kad bent 5 % tikrinamų produktų kiekio esama pažeidimų, tikrinimo apimtis didinama ir mėginio dydį nustato kompetentinga agentūra.

Valstybė narė per keturias savaites Komisiją informuoja apie tokius atvejus.







3 SKIRSNIS

Saugojimui teikiama pagalba

34 straipsnis

1. Reglamento (EB) Nr. 1255/1999 6 straipsnio 3 dalies pirmoje pastraipoje privačiam saugojimui numatyta pagalba gali būti suteikiama tik tada, kai saugojimo laikotarpis trunka nuo 90 iki 210 dienų.

Jei sutarties vykdytojas nesilaiko 33 straipsnio 3 dalyje nurodyto termino, pagalba sumažinama 15 % ir išmokama tik už tą laikotarpį, už kurį sutarties vykdytojas kompetentingai institucijai pateikia pakankamai įrodymų, kad sviestas ar grietinėlė ir toliau yra saugojami taip, kaip numatyta sutartyje.

2. Nepažeisdama 38 straipsnio nuostatų, Komisija, laikydamasi Reglamento (EB) Nr. 1255/1999 42 straipsnyje nustatytos tvarkos, kasmet nustato minėto reglamento 6 straipsnio 3 dalies trečioje pastraipoje nurodytos pagalbos dydį, taikomą sudarant tais pačiais metais pradedamas vykdyti privataus saugojimo sutartis.

3. Sutartinio saugojimo laikotarpio pabaigoje, per 120 dienų nuo sutarties vykdytojo paraiškos gavimo, jei buvo atlikti 33 straipsnio 3 dalyje nurodyti patikrinimai ir jei laikomasi pagalbos gavimo sąlygų, išmokama pagalba.

Tačiau jeigu dėl teisės gauti pagalbą yra atliekamas administracinis tyrimas, pagalba neišmokama tol, kol nepripažįstama minėtoji teisė.

4. Nuo sutartinio saugojimo praėjus šešiasdešimčiai dienų, sutarties vykdytojo prašymu jam gali būti išmokėtas vienkartinis išankstinis mokėjimas, jei jis pateikia užstatą, kuris yra lygus išankstiniam mokėjimui pridėjus 10 %. Minėtas išankstinis mokėjimas apskaičiuojamas remiantis 90 dienų saugojimo laikotarpiu. Užstatas grąžinamas vos tik išmokamas šio straipsnio 3 dalyje paminėtas pagalbos likutis.

35 straipsnis

1. Jei, baigiantis pirmosioms šešiasdešimčiai sutartinio saugojimo dienų, sviesto arba grietinėlės kokybė saugojant pablogėja labiau nei įprasta, sutarties vykdytojams gali būti leidžiama vieną kartą savo sąskaita kiekvienoje partijoje esantį defektuotą kiekį pakeisti tokiu pačiu Reglamento (EB) Nr. 1255/1999 6 straipsnio 3 dalies pirmoje pastraipoje nurodyto sviesto arba grietinėlės kiekiu.

Jei patikrinimų, atliekamų saugojant produktus arba juos išvežant iš saugyklų, metu randami defektuoti kiekiai, pagalba už paminėtus kiekius neišmokama. Be to, likusioji partijos dalis, kuriai gali būti suteikta teisė gauti pagalbą, negali būti mažesnė nei viena tona. Ta pati taisyklė taikoma ir tada, kai partijos dalis išvežama iki rugpjūčio 16 d. arba dar nepasibaigus minimaliam saugojimo laikotarpiui.

2. 1 dalies pirmoje pastraipoje nurodytu atveju apskaičiuojant pagalbos dydį, pirmoji sutartinio saugojimo diena yra ta diena, kai prasideda sutartinis saugojimas.

36 straipsnis

1. Pagalba grietinėlės saugojimui gali būti suteikta tik pasterizuotai grietinėlei, kurios riebumas ne mažesnis kaip 35 % ir ne didesnis kaip 80 %.

2. Apskaičiuojant teikiamą pagalbą, grietinėlės kiekiai paverčiami į 82 % riebumo sviesto ekvivalentą, grietinėlės riebumą dauginant iš 1,20.

3. Prieš užšaldant grietinėlę kompetentingos agentūros patvirtinta laboratorija tikrina pirmoje dalyje nurodytą jos riebumą.

37 straipsnis

1. Valstybės narės gali neprieštarauti, kad sutarties vykdytojai visų saugojamų partijų, dėl kurių einamaisiais metais buvo sudarytos sutartys, atžvilgiu savanoriškai įsipareigotų laikytis vienodo minimalaus riebumo, iš anksto nustatyto laikantis 36 straipsnio l dalyje nurodytų ribų.

2. Taikant 1 dalį, pagalba suteikiama remiantis iš anksto nustatytu minimaliu riebumu.

Tokiais atvejais valstybės narės riebumą tikrina remdamosi 36 straipsnio 3 dalies nuostata, dažnai lankydamosi vietoje iš anksto apie tai nepranešusios ir imdamos atsitiktinius mėginius.

Jei tokių patikrinimų metu nustatoma, kad riebumas yra mažesnis už iš anksto nustatytą minimalų riebumą, už partijas, priimtas saugoti po paskutiniojo patenkinamus rezultatus parodžiusio patikrinimo, pagalba neišmokama, o likusį sutartinio saugojimo laiką sutarties vykdytojui netaikoma 1 dalies nuostata.

Tačiau jeigu nustatoma, kad riebumas yra mažiau kaip dviem procentais mažesnis už iš anksto nustatytą minimalų riebumą, pagalba išmokama remiantis nustatytu riebumu, atėmus 10 %.

38 straipsnis

1. Kai tai yra būtina dėl rinkoje susidariusios padėties, dar nesudarytose sutartyse produktų įvežimo į saugyklas bei išvežimo iš jų laikotarpiai ir maksimali saugojimo trukmė per metus gali būti koreguojami.

▼M5 —————

▼B







IV SKYRIUS

Pereinamojo laikotarpio ir baigiamosios nuostatos

39 straipsnis

Reglamentai (EEB) Nr. 2315/76, 1547/87, 1589/87 ir (EB) Nr. 454/95 šiuo reglamentu yra panaikinami.

Reglamentas (EB) Nr. 454/95 taikomas privataus saugojimo sutartims, sudarytoms iki 2000 m. sausio 1 d.

Nuorodos į panaikintus reglamentus laikomos nuorodomis į šį reglamentą.

40 straipsnis

Nuo 2000 m. sausio 1 d. iki 2000 m. birželio 30 d. galioja Tarybos reglamente (EB) Nr. 1400/1999 ( 20 ) nustatyta sviesto intervencinė kaina.

41 straipsnis

Šis reglamentas įsigalioja 2000 m. sausio 1 d.

Šis reglamentas yra privalomas visas ir tiesiogiai taikomas visose valstybėse narėse.









I PRIEDAS







SUDĖTIES REIKALAVIMAI, KOKYBĖS CHARAKTERISTIKOS IR ANALIZĖS METODAI Rodikliai Sudėties ir kokybės rodikliai Pamatinis metodas Riebalų kiekis Ne mažiau kaip 82 % (2) Drėgmės kiekis Ne daugiau kaip 16 % (2) Sausosios neriebalinės medžiagos Ne daugiau kaip 2 % (2) Laisvųjų riebalų rūgščių kiekis (1) Ne daugiau kaip 1,2 mmol/100 g riebalų (2) Peroksidų skaičius Ne daugiau kaip 0,3 mekv. deguonies/1 000 g riebalų (2) Koliforminės bakterijos Nenustatomos 1 g (2) Ne pieno riebalai Nenustatomi analizuojant trigliceridus (2) Atsekamosios medžiagos (1) – steroliai (2) – vanilinas (2) – karotino rūgšties etilesteris (2) – enanto rūgšties trigliceridai (2) Nenustatomos (2) Kitos atsekamosios medžiagos (1) Nenustatomos Kompetentingos institucijos patvirtinti metodai Jusliniai rodikliai Ne mažiau kaip 4 iš 5 balų, tiriant išvaizdą, skonį ir konsistenciją (2) Vandens dispersija Ne mažiau kaip 4 taškai (2) (1) Atsekamosios medžiagos, patvirtintos Reglamentais (EEB) Nr. 3143/85 (OL L 298, 1985 11 12, p. 9), Nr. 429/90 (OL L 45, 1990 2 21, p. 8) ir (EB) Nr. 2571/97 (OL L 350, 1997 12 20, p. 3). (2) ►M3 ◄

▼M3 —————

▼B









IV PRIEDAS

MĖGINIŲ ĖMIMAS CHEMINEI BEI MIKROBIOLOGINEI ANALIZEI IR JUSLINIAM ĮVERTINIMUI

1. Cheminė ir mikrobiologinė analizė







Sviesto kiekis (kg) Mažiausias mėginių skaičius (> 100 g) ≤ 1 000 2 > 1 000 ≤ 5 000 3 > 5 000 ≤ 10 000 4 > 10 000 ≤ 15 000 5 15 000 ≤ 20 000 6 > 20 000 ≤ 25 000 7 > 25 000 7 + 1 kiekvienam 25 000 kg kiekiui arba jo daliai

Mėginiai mikrobiologinei analizei paimami aseptiškai.

Iš penkių ar mažiau 100 g mėginių kruopščiai išmaišius galima sudaryti jungtinį mėginį.

Mėginiai paimami atsitiktine tvarka iš įvairių pasiūlyto kiekio dalių (luitų) ir tiriami prieš sviesto įvežimą į intervencinės agentūros nurodytą šaldymo saugyklą arba jį įvežant.

Jungtinio sviesto mėginio ruošimas (cheminė analizė):

a) švariu sausu sviesto grąžtu arba kitu panašiu įrankiu iš luito vidurio paimama mažiausiai 30 g sviesto ir įdedama į mėginio paėmimo indą. Jungtinis mėginys turi būti užplombuojamas ir siunčiamas į laboratoriją tyrimui;

b) laboratorijoje jungtinis mėginys tame pačiame neatidarytame inde šildomas iki 30 °C ir dažnai purtomas tol, kol gaunama vienalytė, taki, kietų gabaliukų neturinti emulsija. Turėtų būti užpildyta nuo pusės iki dviejų trečdalių indo tūrio.

Iš vieno gamintojo intervencijai pasiūlyto sviesto per metus imami du mėginiai ne pieno riebalams nustatyti ir vienas mėginys atsekamosioms medžiagoms nustatyti.

2. Juslinis vertinimas







Sviesto kiekis (kg) Mažiausias mėginių skaičius 1 000 ≤ 5 000 2 > 5 000 ≤ 25 000 3 > 25 000 3 + 1 kiekvienam 25 000 kg kiekiui arba jo daliai

Mėginiai paimami atsitiktine tvarka iš įvairių pasiūlyto kiekio dalių (luitų) praėjus 30-45 dienų po sviesto perėmimo ir įvertinami balais.

Kiekvienas mėginys turi būti įvertintas atskirai ►M3 pagal Reglamento (EB) Nr. 213/2001 VII priedą ◄ . Mėginių ėmimo ir jų įvertinimo kartoti negalima.

3. Rekomendacijos, kurių reikia laikytis, jei mėginiuose rasta defektų:

a) cheminė ir mikrobiologinė analizė: — jei tiriami vienetiniai mėginiai, leidžiamas vienas defektas viename iš 5–10 mėginių arba po vieną defektą dviejuose iš 11–15 mėginių. Jei mėginyje rastas defektas, iš abiejų mėginio, kuriame rastas defektas, pusių paimami du nauji mėginiai ir tiriamas tas rodiklis. Jei nei vienas iš šių mėginių neatitinka specifikacijos, iš pasiūlyto sviesto kiekio atmetamas visas sviesto kiekis, esantis tarp pradinių dviejų mėginių, paimtų iš abiejų mėginio, kur buvo rastas defektas, paėmimo pusių. — Kiekis, kuris turi būti atmetamas, jei naujame mėginyje rastas defektas: — — jei ištyrus jungtinius mėginius randamas vieno rodiklio defektas, iš pasiūlyto sviesto kiekio turi būti atmetamas kiekis, iš kurio buvo paimtas bendrasis mėginys. Prieš imant mėginius atsitiktine tvarka, sviesto kiekis, atitinkantis vieną jungtinį mėginį, gali būti nustatytas pasiūlytą kiekį suskirstant į dalis;

b) juslinis įvertinimas: jei mėginio juslinio vertinimo rodikliai yra neigiami, iš pasiūlyto sviesto kiekio turi būti atmetamas kiekis, esantis tarp dviejų gretimų mėginių iš abiejų jo pusių;

c) jei nustatomi juslinių ir cheminių arba mikrobiologinių rodiklių defektai, visas kiekis yra atmetamas.

▼M19









V PRIEDAS

NACIONALINĖ KOKYBĖS KLASĖ

— „beurre de laiterie; qualité extra; melkerijboter; extra kwaliteit“ belgiško sviesto,

— „Екстра качество“ bulgariško sviesto,

— „České stolní máslo“ čekiško sviesto,

— „smør af første kvalitet“ daniško sviesto,

— „Markenbutter“ vokiško sviesto,

— „Ekstra kvaliteet“ estiško sviesto,

— „προϊόν προερχόμενο αποκλειστικά από κρέμα γάλακτος που υπέστη επεξεργασία φυγοκεντρήσεως και παστεριώσεως“ graikiško sviesto,

— „producto exclusivamente a partir de leche de vaca o de nata de leche pasteurizada“ ispaniško sviesto,

— „pasteurisé A“ prancūziško sviesto,

— „Irish creamery butter“ airiško sviesto,

— „prodotto esclusivamente con crema di latte sottoposta ad un trattamento di centrifugazione e pastorizzazione“ itališko sviesto,

— „Ekstrā klases sviests“ latviško sviesto,

— „A klasės sviestas“ lietuviško sviesto,

— „Marque Rose“ ar „Beurre de première qualité“ liuksemburgietiško sviesto,

— „Márkázott vaj“ vengriško sviesto,

— „Extra kwaliteit“ olandiško sviesto,

— „Teebutter“ austriško sviesto,

— „masło ekstra; masło delikatesowe; masło wyborowe“ lenkiško sviesto,

— „produto exclusivamente a partir de leite ou de nata de leite de vaca pasteurizados“ portugališko sviesto,

— „unt extra“ rumuniško sviesto,

— „Surovo maslo I. vrste“ slovėniško sviesto,

— „Slovenské výberové maslo“ slovakiško sviesto,

— „perinteinen meijerivoi/traditionellt mejerismör“ suomiško sviesto,

— „svensk smör“ švediško sviesto,

— „Extra selected“ Didžiojoje Britanijoje pagaminto sviesto ir „Premium“ – Šiaurės Airijoje pagaminto sviesto.